b"\n_START_ARTICLE_\nDavid Bandelj\n_START_SECTION_\n\xc5\xbdivljenje\n_START_PARAGRAPH_\nPo maturi (1997) na klasi\xc4\x8dnem liceju Primo\xc5\xbea Trubarja v Gorici se je vpisal na Filozofsko fakulteto Univerze v Ljubljani, kjer je zaklju\xc4\x8dil \xc5\xa1tudij primerjalne knji\xc5\xbeevnosti in iz slednje tudi doktoriral  (2009) pri Ladu Kralju z disertacijo o dnevniku v slovenski in svetovni literaturi._NEWLINE_Pou\xc4\x8deval je na vi\xc5\xa1jih srednjih \xc5\xa1olah s slovenskim u\xc4\x8dnim jezikom v Gorici, trenutno pa je zaposlen na Fakulteti za humanistiko Univerze v Novi Gorici._NEWLINE_Njegova raziskovalna podro\xc4\x8dja so dnevni\xc5\xa1ka in avtobiografska knji\xc5\xbeevnost, manj\xc5\xa1inske knji\xc5\xbeevnosti in slovenska literatura v medkulturnem polo\xc5\xbeaju. Objavlja znanstvene prispevke v strokovnih revijah in zbornikih (Primerjalna knji\xc5\xbeevnost, Jezik in slovstvo, Acta Neophilologica, Zborniki Slavisti\xc4\x8dnega dru\xc5\xa1tva Slovenije, idr.) sodeluje pri Primorskem dnevniku in tedniku Novi glas ter pri slovenskih kulturnih sporedih RAI. Svoje raziskave predstavlja na pomembnih mednarodnih sre\xc4\x8danjih doma in na tujem (Anglija, Kanada, Estonija, Avstrija, Italija)._NEWLINE_Leta 2007 mu je italijanska dr\xc5\xbeava, tako kot mnogim drugim Slovencem iz Italije, ki so za to zaprosili, vrnila originalni slovenski priimek 'Bandelj', ki je bil v \xc4\x8dasu fa\xc5\xa1izma njegovi dru\xc5\xbeini poitalijan\xc4\x8den v 'Bandelli'.\n_START_SECTION_\nUstvarjanje\n_START_PARAGRAPH_\nJe avtor dveh pesni\xc5\xa1kih zbirk (Klic iz nadzemlja \xe2\x80\x93 2000, Razprti svetovi \xe2\x80\x93 2006) in knjige esejev Razbiranja \xc5\xbeari\xc5\xa1\xc4\x8da (2008). Uredil je prvo celovito antologijo sodobne poezije Slovencev v Italiji Rod lepe Vide (2009). Pesmi je objavljal v reviji Mladika in Srp, nekaj jih je vklju\xc4\x8denih v razne antologije (Znamenja, Gori\xc5\xa1ka knjiga, Rod lepe Vide) in prevedenih v italijan\xc5\xa1\xc4\x8dino (v antologiji Intrecci - Prepletanja in reviji Voci della luna)._NEWLINE_Aktiven je tudi kot glasbenik, po \xc5\xa1tudiju klavirja na SCGV Emila Komela, se je v zborovskem dirigiranju izpopolnjeval pri Hilariju Lavren\xc4\x8di\xc4\x8du, Wernerju Pfaffu in Stojanu Kuretu, v vokalni glasbi pa pri Franki \xc5\xbdgavec, Nini Kompare in vokalni skupini Voces8. Vodil je razli\xc4\x8dne zborovske sestave: Gori\xc5\xa1ki stolni zbor (2004-2007), Me\xc5\xa1ani pevski zbor Standre\xc5\xbe (2001-2010), Me\xc5\xa1ani \xc4\x8dezmejski gori\xc5\xa1ki mladinski pevski zbor Primo\xc5\xbe Trubar (od 2009) in je \xc4\x8dlan pevske skupine Musicum (od 1999)."